b'\n_START_ARTICLE_\nErkki Silvo\n_START_PARAGRAPH_\nErkki Juhani Silvo (27. marraskuuta 1934 Kotka \xe2\x80\x93 7. maaliskuuta 2014 Kotka) oli suomalainen eversti._NEWLINE_Silvon vanhemmat olivat Leo Silvo ja Ida J\xc3\xa4rvinen ja puoliso vuodesta 1956 Terttu Anneli Eloranta. Silvo tuli ylioppilaaksi 1954 ja suoritti Kadettikoulun 1957 ja Sotakorkeakoulun 1967. H\xc3\xa4n toimi Karjalan prikaatin opetusupseerina 1957\xe2\x80\x931958, Kanta-aliupseerikoulun opetusupseerina, linjanjohtajana ja komppanianp\xc3\xa4\xc3\xa4llikk\xc3\xb6n\xc3\xa4 1959\xe2\x80\x931965, P\xc3\xa4\xc3\xa4esikunnan toimistoupseerina 1967\xe2\x80\x931972 ja osastop\xc3\xa4\xc3\xa4llikk\xc3\xb6n\xc3\xa4 1983\xe2\x80\x931985, sotilasasiamiehen apulaisena Lontoossa 1972\xe2\x80\x931975, Porin prikaatin esikuntap\xc3\xa4\xc3\xa4llikk\xc3\xb6n\xc3\xa4 1975\xe2\x80\x931977, puolustusministeri\xc3\xb6n toimistop\xc3\xa4\xc3\xa4llikk\xc3\xb6n\xc3\xa4 1977\xe2\x80\x931983, It\xc3\xa4-Uudenmaan sotilaspiirin p\xc3\xa4\xc3\xa4llikk\xc3\xb6n\xc3\xa4 1985\xe2\x80\x931992 ja Uudenmaan sotilasl\xc3\xa4\xc3\xa4nin ensimm\xc3\xa4isen\xc3\xa4 komentajana 1993\xe2\x80\x931994. Puolustusvaliokunnan sihteeri Silvo oli 1977\xe2\x80\x931983 ja Suomen Sotilasurheiluliiton varapuheenjohtaja 1985\xe2\x80\x931987 ja puheenjohtaja 1988\xe2\x80\x931991. Silvo julkaisi teokset Puolustusvoimien kouluttajan opas (1972) ja It\xc3\xa4-Uudenmaan sotilaspiirin historia (1992). H\xc3\xa4net ylennettiin v\xc3\xa4nrikiksi 1955, luutnantiksi 1958, yliluutnantiksi 1961, kapteeniksi 1964, majuriksi 1969, everstiluutnantiksi 1974 ja everstiksi 1981.'